साथ ही, आज यह भी ध्यान रखने की बात है, विकसित देशों में कृषि सब्सिडी वर्ष 1996 के 350 अरब डॉलर से बढ़कर वर्ष 2011 में 406 अरब डॉलर हो गई. वास्तव में बाली में जो वार्ता होने वाली है, उसमें विकसित देशों में बंट रही सब्सिडी को वार्ता के विषय के रूप मे शामिल तक नहीं किया गया है. अत: भारत को विश्व व्यापार संगठन के भविष्य को लेकर जरूर चिंतित होना चाहिए. यहां तक कि दोषपूर्ण व्यापार के घोर समर्थक रहे अर्थशास्त्री जगदीश भगवती ने भी अंतत: यह मान लिया है कि बहुपक्षीय व्यापार व्यवस्था मर चुकी है. वे 27 सितम्बर को न्यू यॉर्क में बोल रहे थे, "दोहा में हुई हल्के सौदे की कोशिश बाली में भी हो रही है, यह एक हल्की कॉफी की तरह है और हम दोहा दौर को बचाना चाहते हैं, यह ठीक उसी तरह से है, जैसे जलवायु परिवर्तन के मुद्दे पर कानकून दौर को बचाने के कदम उठाए गए थे."